ཞལ་གདམས་དིང་རི་བརྒྱད་ཅུ་པ་
ཞལ་གདམས་དིང་རི་བརྒྱད་ཅུ་པ། ༄༅།།རྒྱ་གར་གྱི་གྲུབ་ཐོབ་ཆེན་པོ་དམ་པ་རྒྱ་གར་རམ་དམ་པ་སངས་རྒྱས་ཞེས་པའི་གསུང་མགུར་ཞལ་གདམས་དིང་རི་བརྒྱད་ཅུ་པ་བཞུགས་སོ།། ༀ་སྭ་སྟི།དམ་པ་འཆར་ཆེན་གྱིས་དམ་པའི་སྤྱན་སྔར་ཕྱིན་ནས་དམ་པ་ཉིད་སྐུ་བགྲེས་འདུག་པ།དམ་པ་ཉིད་བདེ་བ་ནས་བདེ་བར་གཤེགས་པ་ལགས་ཏེ།དིང་རི་བ་རྣམས་སུ་ལ་བློ་གཏོད།ཅི་ཙིག་བྱེད་བྱས་ནས་ཤུམ་པས།ཡང་དམ་པས་དིང་རི་བ་རྣམས་ལ་ཞལ་ཆེམས་སུ་གསུངས་པ། ན་མོ་གུ་རུ། སྐལ་ལྡན་དིང་རིར་ཚོགས་པའི་རྣལ་འབྱོར་ཀུན།། ཇི་ལྟར་དུག་པོ་གསར་པར་མི་འགྱུར་བཞིན།། ཚེ་ཟད་ནད་པ་སྨན་པས་ཕན་མི་འགྱུར།། ཅིས་ཀྱང་འགྲོ་དགོས་འཇིག་རྟེན་ས་སྟེང་མི།། ཆུ་ཕྲན་ཐམས་ཅད་རྒྱ་མཚོར་སྙེག་པ་བཞིན།། སེམས་ཅན་ཐམས་ཅད་འགྲོ་བ་འདི་རང་ཡིན།། ལྗོན་ཞིང་ཁ་ནས་བྱེའུ་ཆུང་འཕུར་བ་བཞིན།། ཡུན་རིང་མི་སྡོད་ཁོ་བོས་སྐྱས་ཤིག་འདེག། ད་རེས་དོན་མེད་སྟོང་ལོག་བྱས་གྱུར་ན།། མི་ལུས་ཕྱི་ནས་དཀའོ་དིང་རི་བ།། ལུས་ངག་ཡིད་གསུམ་དམ་པའི་ཆོས་ལ་འབུངས།། ལས་ཀྱི་རབ་ཏུ་འགྱུར་རོ་དིང་རི་བ།། གློ་སྙིང་བྲང་གསུམ་དཀོན་མཆོག་གསུམ་ལ་གཏོད།། བྱིན་རླབས་ཤུགས་ལས་འབྱུང་ངོ་དིང་རི་བ།། ཚེ་འདི་བློས་ཐོངས་ཕྱི་མ་དོན་དུ་གཉེར།། འདུན་མའི་རྩེ་མོར་འགྱུར་རོ་དིང་རི་བ།། བཟའ་ཚང་མི་རྟག་ཚོང་དུས་མགྲོན་པོ་འདྲ།། ངན་ཤག་འཐབ་མོ་མ་བྱེད་དིང་རི་བ།། ནོར་རྫས་སྒྱུ་མ་ལྟ་བུའི་བསླུ་བྲིད་ལ།། སེར་སྣའི་མདུད་པས་མ་བཅིངས་དིང་རི་བ།། ཕུང་པོ་མི་གཙང་རྫས་ཀྱི་རྫས་སྐྱལ་བ་ལ།། བཟང་འདོད་ཕྱི་བདར་མ་ཆེ་དེང་རི་བ།། གཉེན་བཤེས་སྒྱུ་མ་ལྟ་བུའི་བདེན་མེད་ལ།། གདུང་སེམས་འཁྲི་བ་མ་ཆེ་དེང་རི་བ།། ཡུལ་གཞིས་འབྲོག་པའི་སྦྲ་ས་ལྟ་བུ་ལ།། ཞེན་ཅིང་ཆགས་པར་མ་བྱེད་དིང་རི་བ།། ས་ཡུལ་རིགས་དྲུག་སེམས་ཅན་སྤྱི་མཐུན་ལ།། ང་དང་བདག་ཏུ་མ་འཛིན་དིང་རི་བ།། སྐྱེས་པའི་ནངས་པར་འཆི་བའི་བརྡ་ཞིག་བྱུང་།། ལོང་མེད་རྒྱུད་ལ་ཁོལ་ཅིག་དིང་རི་བ།། འཁྲུལ་པ་གཞི་ལ་མེད་དེ་གློ་བུར་གྱུར།། བྱེད་མཁན་མཚན་ཉིད་ལྟོས་ཤིག་དིང་རི་བ།། ཡེངས་པ་མེད་པར་དམ་པའི་ཆོས་ལ་འབུངས།། ཤི་ནས་ལམ་སྣ་འདྲེན་ནོ་དིང་རི་བ།། ལས་ཀྱི་རྣམ་སྨིན་རྒྱུ་འབྲས་བདེན་པར་ངེས།། མི་དགེ་སྡིག་ལ་འཛེམས་ཤིག་དིང་རི་བ།། བྱས་པའི་ལས་རྣམས་རྨི་ལམ་ཡུལ་བཞིན་བཞག། བྱར་མེད་ཉམས་སུ་ལོང་ཞིག་དིང་རི་བ།། གང་ལ་ཞེན་པ་བྱུང་ན་དེ་ཡང་ཐོངས།། ཅིས་ཀྱང་དགོས་པ་མེད་དོ་དིང་རི་བ།། འཇིག་རྟེན་འདི་རུ་གཏན་དུ་མི་སྡོད་པས།། འགྲོ་ཆས་ད་ལྟ་གྱིས་ཤིག་དིང་རི་བ།། བྲེལ་དོན་ཚར་ནས་ཆོས་ལ་ཕྱིན་པ་མེད།། དྲན་པའི་ཚེ་ན་རྒྱུགས་ཤིག་དིང་རི་བ།། ནགས་ཀྱི་ནང་དུ་སྤྲེའུའི་སྐྱིད་སྙམ་སྟེ།། ནགས་མཐའ་མི་ཡིས་བསྐོར་རོ་དིང་རི་བ།། སྐྱེ་རྒ་ན་འཆིའི་ཆུ་ལ་རབ་ཟམ་མེད།། གྲུ་གཟིངས་ཚགས་སུ་ཚུད་དམ་དིང་རི་བ།། སྐྱེ་འཆི་བར་དོའི་སྒུག་འཕྲང་དམ་པོ་ལ།། ཉོན་མོངས་དུག་ལྔའི་ཇག་པས་བསྒུག་པར་ངེས།། སྐྱེལ་མ་བླ་མ་ཚོལ་ཅིག་དིང་རི་བ།། སྐྱབས་གནས་བསླུ་བ་མེད་པ་བླ་མ་ཡིན།། འབྲལ་མེད་གཙུག་ཏུ་ཁུར་ཅིག་དིང་རི་བ།། བླ་མར་སྐྱབས་ན་གར་འདོད་ས་རུ་སླེབས།། རྐང་གླར་མོས་གུས་སྐྱེད་ཅིག་དིང་རི་བ།། གང་ལ་ནོར་ཡོད་དེ་ལ་སེར་སྣ་ཡོད།། སྦྱིན་པ་ཕྱོགས་མེད་ཐོངས་ཤིག་དིང་རི་བ།། སུ་ལ་དབང་ཡོད་དེ་ལ་སྡིག་པ་ཡོད།། སོར་བཅུར་བྲང་ལ་ཟུམ་ཅིག་དིང་རི་བ།། འཇིག་རྟེན་མི་ཡི་ཡུལ་ལ་གཉེན་བཤེས་མེད།། བློ་གཏད་ཆོས་ལ་གྱིས་ཤིག་དིང་རི་བ།། ཡེངས་མ་ལམ་ལ་དལ་འབྱོར་མི་ཚེ་ཟད།། གྲོས་ཐག་ད་ལྟ་ཆོད་ཅིག་དིང་རི་བ།། ཡེངས་བའི་བར་ལ་འཆི་བདག་བདུད་ཀྱིས་ཟིན།། ད་ལྟ་ཉིད་ནས་སྒྲུབས་ཤིག་དིང་རི་བ།། འཆི་བདག་བདུད་ནི་ནམ་འོང་ཆ་མེད་པས།། མགོ་ཐོན་འཕྲལ་དུ་གྱིས་ཤིག་དིང་རི་བ།། ཤི་བའི་ནངས་པར་སུས་ཀྱང་མི་སྐྱོབ་པས།། རང་མགོ་རང་གིས་ཐོན་ཅིག་དིང་རི་བ།། ཉི་མ་ནུབ་ཁའི་གྲིབ་སོ་ཇི་བཞིན་དུ།། འཆི་བདག་བདུད་ནི་མི་སྡོད་ཚུར་ཚུར་འོངས།། དེ་ལ་མགྱོགས་པར་བྲོས་ཤིག་དིང་རི་བ།། མེ་ཏོག་སྔ་ལོ་ཡག་ཀྱང་ཕྱི་ལོ་སྐམ།། ལུས་ལ་བློ་གཏད་མེད་དོ་དིང་རི་བ།། གསོན་པའི་དུས་སུ་ལྷ་ཡི་བུ་འདྲ་ཡང་།། གཤིན་གྱི་དུས་སུ་བདུད་ཀྱི་དམག་ལས་འཇིགས།། སྒྱུ་མའི་ལུས་འདིས་བསླུའོ་དིང་རི་བ།། ཚོང་དུས་མགྲོན་པོ་ཚོང་ཟིན་ནང་པར་གྱེས།། གྲོགས་ཀྱིས་འབོར་བར་ངེས་སོ་དིང་རི་བ།། སྒྱུ་མའི་ཐོ་ཡོར་བརྩིགས་ཀྱང་འགྱེལ་བར་ངེས།། འབྲལ་མེད་ད་ལྟ་སྒྲིགས་ཤིག་དིང་རི་བ།། སེམས་ཀྱི་བྱ་རྒོད་ནམ་ཡང་འཕུར་བར་ངེས།། གནམ་འཕང་ད་ལྟ་ཆོས་ཅིག་དིང་རི་བ།། རིགས་དྲུག་ཕ་མ་སེམས་ཅན་དྲིན་ཅན་ལ།། བྱམས་དང་སྙིང་རྗེ་སྒོམས་ཤིག་དིང་རི་བ།། དགྲ་སྡང་འཁོར་བ་ལས་ཀྱི་འཁྲུལ་སྣང་ལ།། ཞེ་སྡང་གདུག་སེམས་སྐྱུར་ཅིག་དིང་རི་བ།། བཟླས་བརྗོད་སྐྱབས་འགྲོས་ངག་གི་སྒྲིབ་པ་འདག། ཐ་མལ་ལོང་གཏམ་སྤོངས་ཤིག་དིང་རི་བ།། ཕྱག་དང་བསྐོར་བས་ལུས་ཀྱི་སྒྲིབ་པ་འདག། འཇིག་རྟེན་བྱ་བྱེད་སྤོངས་ཤིག་དིང་རི་བ།། མོས་གུས་གདུང་བས་ཡིད་ཀྱི་བག་ཆགས་འདག། བླ་མ་སྤྱི་བོར་སྒོམས་ཤིག་དིང་རི་བ།། ལྷན་ཅིག་སྐྱེས་པའི་ཤ་རུས་འབྲལ་བར་ངེས།། ཚེ་ལ་རྟག་པར་མ་འཛིན་དིང་རི་བ།། ཡུལ་གྱི་དམ་པ་གཉུག་མའི་གཏན་ཡུལ་ཟུངས།། དེ་ལ་འཕོ་འགྱུར་མེད་དོ་དིང་རི་བ།། ནོར་གྱི་དམ་པ་སེམས་ཉིད་གཏེར་ཆེན་སྤྱོད།། དེ་ལ་ཟད་པ་མེད་དོ་དིང་རི་བ།། ཟས་ཀྱི་དམ་པ་ཏིང་འཛིན་རོ་མཆོག་མྱོང་།། བཀྲེས་བའི་གདུང་བ་ཆོད་དོ་དིང་རི་བ།། སྐོམ་གྱི་དམ་པ་དྲན་པའི་བདུད་རྩི་འཐུང་།། དེ་ལ་རྒྱུན་ཆད་མེད་དོ་དིང་རི་བ།། གྲོགས་ཀྱི་དམ་པ་རིག་པའི་ཡེ་ཤེས་བརྟེན།། དེ་ལ་འབྲལ་བ་མེད་དོ་དིང་རི་བ།། སྲས་ཀྱི་དམ་པ་རིག་པའི་ཁྱིའུ་ཆུང་ཚོལ།། དེ་ལ་སྐྱེ་ཤི་མེད་དོ་དིང་རི་བ།། སྟོང་པའོ་ངང་དུ་རིག་པའི་མདུང་སྐོར་གྱིས།། ལྟ་བ་ཐོགས་རྡུགས་མེད་དོ་དིང་རི་བ།། དྲན་མེད་ངང་དུ་ཡེངས་མེད་བྱ་ར་གྱིས།། སྒོམ་ལ་བྱིང་རྒོད་མེད་དོ་དིང་རི་བ།། ཤུགས་འབྱུང་ངང་ནས་འགགས་མེད་རྩལ་སྦྱོང་གྱིས།། སྤྱོད་པ་སྤང་བླང་མེད་དོ་དིང་རི་བ།། སྐུ་བཞི་དབྱེར་མེད་རང་གི་སེམས་ལ་རྫོགས།། འབྲས་བུ་རེ་དོགས་མེད་དོ་དིང་རི་བ།། འཁོར་འདས་རྩ་བ་རང་གི་སེམས་ལ་ཐུག། སེམས་ལ་དངོས་པོ་མེད་དོ་དིང་རི་བ།། ཆགས་སྡང་སྣང་བ་བྱ་ལམ་རྗེས་མེད་འདྲ།། ཉམས་ལ་ཞེན་པ་མེད་དོ་དིང་རི་བ།། ཆོས་སྐུ་སྐྱེ་མེད་ཉི་མའི་སྙིང་པོ་འདྲ།། འོད་ཟེར་གསལ་འགྲིབ་མེད་དོ་དིང་རི་བ།། རྣམ་རྟོག་རྒྱུན་ལམ་ཁང་སྟོང་རྐུན་མ་འདྲ།། དོན་ལ་ཐོབ་ཤོར་མེད་དོ་དིང་རི་བ།། ཚོར་བ་རྗེས་མེད་ཆུ་ཡི་རི་མོ་འདྲ།། འཁྲུལ་སྣང་རྗེས་འཛིན་མེད་དོ་དིང་རི་བ།། ཆགས་སྣང་དྲན་པ་ནམ་མཁའི་འཇའ་ཚོན་འདྲ།། ཞེན་ཆགས་ངོས་བཟུང་མེད་དོ་དིང་རི་བ།། འགྱུ་བ་རང་སངས་བར་སྣང་སྤྲིན་དང་འདྲ།། སེམས་ལ་གཟའ་གཏད་མེད་དོ་དིང་རི་བ།། འཛིན་མེད་རང་གྲོལ་སྐྱི་སེར་རླུང་དང་འདྲ།། ཡུལ་ལ་ཞེན་པ་མེད་དོ་དིང་རི་བ།། རིག་པ་འཛིན་མེད་ནམ་མཁའི་འཇའ་ཚོན་འདྲ།། ཉམས་ལ་ཐོགས་པ་མེད་དོ་དིང་རི་བ།། ཆོས་ཉིད་དོན་རྟོགས་ལྐུགས་པའི་རྨི་ལམ་འདྲ།། ཚིག་དང་ཐ་སྙད་མེད་དོ་དིང་རི་བ།། རྟོགས་པ་གཞོན་ནུ་མ་ཡི་བདེ་བ་བཞིན།། དགའ་བདེ་བརྗོད་དུ་མེད་དོ་དིང་རི་བ།། གསལ་སྟོང་ཟུང་འཇུག་ཆུ་ཟླ་ཤར་བ་འདྲ།། གང་ལ་ཆགས་ཐོགས་མེད་དོ་དིང་རི་བ།། སྣང་སྟོང་དབྱེར་མེད་ནམ་མཁའ་སྟོང་པ་འདྲ།། སེམས་ལ་མཐའ་དབུས་མེད་དོ་དིང་རི་བ།། དྲན་མེད་ཡེངས་མེད་སྒག་མོའི་མེ་ལོང་འདྲ།། དེ་ལ་གྲུབ་མཐའ་མེད་དོ་དིང་རི་བ།། རིག་སྟོང་དབྱེར་མེད་མེ་ལོང་གཟུགས་བརྙན་འདྲ།། དེ་ལ་སྐྱེ་འགགས་མེད་དོ་དིང་རི་བ།། བདེ་སྟོང་དབྱེར་མེད་གངས་ལ་ཉི་ཤར་འདྲ།། དེ་ལ་ངོས་བཟུང་མེད་དོ་དིང་རི་བ།། འཁྲུལ་གཏམ་རྗེས་མེད་བྲག་ཆ་སྟོང་པ་འདྲ།། སྒྲ་ལ་འཛིན་པ་མེད་དོ་དིང་རི་བ།། བདེ་སྡུག་འཁྲུལ་འཁོར་པི་ཝཾ་ཁོག་བརྒྱུད་འདྲ།། མཐུན་རྐྱེན་ལས་ཀྱིས་སྦྱོར་རོ་དིང་རི་བ།། འཁོར་འདས་རང་གྲོལ་བྱིས་པའི་རྩེད་མོ་འདྲ།། སེམས་ལ་གཏད་སོ་མེད་དོ་དིང་རི་བ།། ཕྱི་ཡི་སྤྲོས་པ་ནང་གི་སེམས་ལ་འདུས།། འཁྱག་རམ་ཆུ་རུ་ཞུའོ་དིང་རི་བ།། མ་རིག་འཁྲུལ་འཁོར་སྤང་གི་ཆུ་རྡོལ་འདྲ།། བཀག་པས་ཁེག་པ་མེད་དོ་དིང་རི་བ།། འཁོར་འདས་འཁྲུལ་པ་དགྲ་ཟུན་འཕྲད་པ་འདྲ།། ར་མདའ་བླ་མ་ལྷག་གོ་དིང་རི་བ།། སྐུ་ལྔ་རང་གསལ་གསེར་གླིང་བརྡལ་བ་འདྲ།། རེ་དོགས་སྤང་བླང་མ་བྱེད་དིང་རི་བ།། དལ་འབྱོར་མི་ལུས་རིན་ཆེན་གླིང་དང་འདྲ།། མདོ་མེད་སྟོང་ལོག་མ་བྱེད་དིང་རི་བ།། ཐེག་ཆེན་ཆོས་སྤྱོད་ཡིད་བཞིན་ནོར་བུ་འདྲ།། བཙལ་ཡང་རྙེད་པར་དཀའོ་དིང་རི་བ།། ཚེ་འདིའི་ལྟོ་གོས་ཇི་ལྟར་བྱས་ཀྱང་ཕྱིད།། མདོ་དོན་ཆོས་ལ་དྲིལ་ཅིག་དིང་རི་བ།། གཞོན་པའི་དུས་ན་དཀའ་ཐུབ་ཉམས་ལེན་གྱིས།། རྒས་ནས་འབྱུང་བས་མི་འཆུན་དིང་རི་བ།། ཉོན་མོངས་སྐྱེས་ཚེ་གཉེན་པོ་སླེབས་པར་གྱིས།། མཚན་མ་རང་སར་གྲོལ་ལོ་དིང་རི་བ།། སྐབས་སུ་འཁོར་བའི་ཉེས་དམིགས་དྲན་པར་གྱིས།། དད་པའི་གསལ་འདེབས་ཡིན་ནོ་དིང་རི་བ།། ད་རེས་བརྩོན་འགྲུས་བསྐྱེད་ལ་རང་ས་ཟུང་།། ཤི་ནས་ལམ་སྣ་འདྲེན་ནོ་དིང་རི་བ།། ད་རེས་མི་ཁོམས་ཁོམས་དུས་ནམ་ཞིག་ཡོད།། དུས་བརྒྱ་ཟ་མ་གཅིག་ཡིན་དིང་རི་བ།། ཚེ་ལ་ལྟོས་མེད་རྩྭ་ཁའི་ཟིལ་བ་འདྲ།། ལེ་ལོ་སྙོམས་ལས་མ་བྱེད་དིང་རི་བ།། ད་རེས་འདི་ནས་རྡོག་སྣ་འདྲེད་གྱུར་ན།། མི་ལུས་ཕྱི་ནས་དཀའོ་དིང་རི་བ།། སངས་རྒྱས་བསྟན་པ་སྤྲིན་བར་ཉི་མ་འདྲ།། ད་རེས་གཅིག་པུ་ཡིན་ནོ་དིང་རི་བ།། ཁ་མཁས་མི་ལ་གཏོང་ཞིང་ལག་ལེན་རང་ལ་མེད།། སྐྱོན་མཚངས་རང་ལ་ཡོད་དོ་དིང་རི་བ།། དད་པའི་རྐྱེན་གྱིས་བསྒྱུར་བའི་ལམ་ཉེ་བ།། འཁོར་བའི་ཉེས་དམིགས་སོམས་ཤིག་དིང་རི་བ།། གྲོགས་ངན་བརྟེན་ལ་སྤྱོད་ངན་ཤུགས་ཀྱིས་འགོ། དཔང་པོ་སེམས་ལ་ཚོལ་ཅིག་དིང་རི་བ།། མ་རིག་འཁྲུལ་པ་ཕུང་འདྲེའི་རྩ་བ་ཡིན།། ཤེས་བཞིན་དྲན་པས་ཟུང་ཞིག་དིང་རི་བ།། དུག་ལྔ་དུག་གསུམ་ཞེན་མེད་ལམ་ཐག་ཉེ།། གཉེན་པོ་སྟོབས་ལྡན་བསྐྱེད་ཅིག་དིང་རི་བ།། བརྩོན་འགྲུས་མཐུ་སྟོབས་ཆུང་བས་འཆོར་བར་སྐྱེན།། གོ་ཆས་སླེབས་པར་གྱིས་ཤིག་དིང་རི་བ།། བག་ཆགས་འགྲོགས་ཡུན་རིང་བས་ཕྱིར་འདེད་འོངས།། འདས་པའི་རྗེས་འཇུག་མ་བྱེད་དིང་རི་བ།། སེམས་ལ་གོ་རྟོགས་ཆུང་ན་རྗེ་ལ་གསོལ་བ་ཐོབ།། ཏིང་འཛིན་རྒྱུད་ལ་སྐྱེའོ་དིང་རི་བ།། ཕྱི་མ་བདེ་བ་འདོད་ན་ད་ལྟ་སྡུག་བསྲན་བྱེད།། སངས་རྒྱས་རྩ་ན་ཡོད་དོ་དིང་རི་བ།། ཨ་ཙྭ་ར་ནི་དིང་རིར་མི་སྡོད་འགྲོ།། སྒྲོ་འདོགས་ད་ལྟ་ཆོད་ཅིག་དིང་རི་བ།། ངས་ནི་ཡེངས་པ་མེད་པར་སྒྱུབ་ལ་བརྩོན་པར་བྱས།། ཁྱེད་ཀྱང་རྗེས་སུ་ཞུགས་ཤིག་དིང་རི་བ།། ཞེས་དིང་རི་བ་རྣམས་ལ་ཞལ་ཆེམས་སུ་བཞག་སོ།།རྒྱ་གར་གྱི་གྲུབ་ཐོབ་དམ་པ་རྒྱ་གར་རམ་དམ་པ་སངས་རྒྱས་ཀྱི་ཞལ་གདམས་དིང་རི་བརྒྱད་ཅུ་པ་རྫོགས་སོ།།